वाराणसी : बनारस को सेंटर बनाकर पूर्वाचल के हर शहर में नशे को पहुंचाने वाले एक गैंग के तस्कर को डीआरआई (डायरेक्टरेट अॉफ रेवेन्यू इंटेलिजेंस) की टीम ने शनिवार को धर दबोचा। उसके पास से बरामद दो किलो हेरोइन की कीमत इंटरनेशनल मार्केट में पांच करोड़ रुपये बतायी जा रही है। पश्चिम बंगाल के मुर्शीदाबाद से लायी गई हेरोइन की इस खेप के साथ तस्कर को टीम ने कैंट स्टेशन से अरेस्ट किया। उसके बैग से हेरोइन के अलावा दो लीटर एसिटिक एनहाइड्राइड भी बरामद हुआ है। टीम उससे गैंग के बारे में पूछताछ कर रही है। पकड़ी गयी हेरोइन को बनारस लाने के बाद इसकी सप्लाई पूर्वाचल के विभिन्न जिलों में की जानी थी। गिरफ्तार तस्कर हसीबुर्र रहमान ने पूछताछ में इसका खुलासा किया। डीआरआई को पश्चिम बंगाल से भारी मात्रा में हेरोइन बनारस आने की सूचना मिली थी।